ম্যাচের শেষ দিন মুম্বইকে হারিয়ে ছয় পয়েন্ট ঘরে তুলতে পারবেন কি বাংলার ক্রিকেটারেরা?
অধিনায়ক মনোজ তিওয়ারি প্রবল আশাবাদী। তৃতীয় দিনের খেলা শেষ হওয়ার পর বাংলার অধিনায়ক বললেন, ‘‘উইকেটের একদিকে বোলারদের ফুটমার্ক থেকে রাফ তৈরি হয়েছে। আশা করছি আমাদের বোলাররা সেটা কাজে লাগাতে পারবে। মুম্বই ব্যাটসম্যানদের দক্ষতার পরীক্ষা নেবে আমাদের বোলাররা।’’
সেঞ্চুরি করে বাংলার পাল্টা লড়াইয়ে মনোজের সঙ্গী সুদীপ চট্টোপাধ্যায় ইঙ্গিত দিচ্ছেন, অশোক ডিন্ডা-প্রজ্ঞান ওঝাদের কাজটাও সহজ হবে না। ‘‘উইকেট অনেকটাই ব্যাটিং সহায়ক হয়ে গিয়েছে। বল খুব একটা সুইং করছে না। চমকে দেওয়ার মতো টার্নও হচ্ছে না,’’ আট ঘণ্টারও বেশি সময় ক্রিজে কাটানোর পর বলেছেন সুদীপ। তিনি যোগ করছেন, ‘‘শুক্রবার প্রথম সেশনটা খুব গুরুত্বপূর্ণ।’’
সৌরভ গঙ্গোপাধ্যায় বাংলার জয়ের ব্যাপারে খুব একটা আশাবাদী নন। তিনি বলেছেন, ‘‘এই পিচে ব্যাটিং করা সহজ হয়ে গিয়েছে। মুম্বই শক্তিশালী দল। ওদের বিরুদ্ধে দারুণ কিছু ফল আশা করছি না।’’ তিনি আরও বলেছেন, ‘‘ব্যাটসম্যানরা নিজেদের দায়িত্ব পালন করেছে। এবার বোলারদের কাজ।’’